Tsitaatsõna wok soovitatakse mugandada: vokk, nt vokkimine, vokiroog, vokkpann. Tegusõna on vokkima.  Õige on kirjutada bešamellkaste või Béchameli kaste.  Toidunimetus bruschetta kirjutatakse kursiivis, nt tomati-bruschetta'd. (sch hääldatakse selles sõnas sk.)  Eesti keeles on õige pitsa, mitte "pizza".  Õige on kirjutada lasanje, mitte "lasagne".  Sõna risoto on ühe t-ga (mitte "risotto" või "rissotto").  Inglise sõna chutney 'India vürtsine puuviljakaste (liha juurde)' soovitame eesti keeles kirjutada kujul tšatni.  Sõna lavašš omastav on lavaši ja osastav lavašši.  Toidunimetus carpaccio kirjutatakse tsitaatsõnana, tähendus on 'õhukesed maitsestatud toore veisefilee lõigud'.  Õige on kebab, mitte "kebaab" või "kebap".  Juustusort on ricotta (väikese algustähega ja kursiivis).  Juustusordi mozzarella kirjutame eestikeelses tekstis tsitaatsõnana. Lisada sellele sõna juust(mozzarella-juust) pole vajadust.  Emakeele Seltsi keeletoimkonna 30. juuni 2008. a otsuse põhjal võib eesti keeles kirjutada nii võõrsõnana suši kui ka tsitaatsõnana sushi.